PATVIRTINTA

Žeimelio darželio-daugiafunkcio centro „Ąžuoliukas“ direktoriaus 2017 m. spalio d. įsakymu Nr. V-

**ŽEIMELIO DARŽELIO-DAUGIAFUNKCIO CENTRO „ĄŽUOLIUKAS“**

**VEIKLOS KOKYBĖS ĮSIVERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Žeimelio darželio-daugiafunkcio centro „Ąžuoliukas“ (toliau - Centras) veiklos kokybės įsivertinimo tvarkos aprašas (toliau – tvarkos aprašas) reglamentuoja Centro veiklos kokybės įsivertinimo tikslą, uždavinius, principus, modelį ir jo taikymą.

2. Veiklos kokybės įsivertinimo paskirtis – padėti Centro vadovams vykdyti švietimo stebėseną: naudojantis apibrėžtomis sritimis, temomis ir veiklos rodikliais įsivertinti Centro teikiamo švietimo būklę ir priimti pagrįstus sprendimus, laiduojančius Centro veiklos tobulinimą, vadybinių sprendimų priėmimą, pedagogų kvalifikacijos tobulinimą, jų kompetencijų plėtojimą, ugdymo proceso aprūpinimo gerinimą.

3. Centro veiklos kokybės įsivertinimas yra sistemingas veiklos ir rezultatų naudojimo tyrimas, padedantis nustatyti, kaip pasiekiami Centro strateginio plano, metinio veiklos plano tikslai ir kokius tikslus Centro gali kelti ateičiai, siekiančiai Geros mokyklos koncepcijos.

4. Įsivertinimas Centre yra planinga veikla, kurioje dalyvauja visa Centro bendruomenė.

5. Centro veiklos kokybės įsivertinimo aprašas parengtas ir vykdomas vadovaujantis Lietuvos Respublikos Švietimo ir mokslo ministro 2016 m. kovo 29 d. įsakymu Nr. V-267 ,,Dėl mokyklos, įgyvendinančios bendrojo ugdymo programas, veiklos kokybės įsivertinimo metodikos“ bei Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308.

**II SKYRIUS**

**CENTRO** **VEIKLOS KOKYBĖS ĮSIVERTINIMO TIKSLAS, UŽDAVINIAI, PRINCIPAI**

6. Centro veiklos kokybės įsivertinimo tikslas - kurti Mokyklą kaip nuolat savo veiklos kokybę įsivertinančią ir tobulėjančią organizaciją.

7. Centro veiklos kokybės įsivertinimo uždaviniai:

7.1. numatyti Centro tobulinimo perspektyvą;

7.2. stiprinti Centro bendruomenės narių tapatumo jausmą, atsakomybę už viso Centro veiklos kokybę;

7.3. teikti Centro bendruomenės nariams patikimą ir išsamią informaciją apie visų Centro veiklos sričių kokybę;

7.4. didinti Centro personalo kompetenciją, skatinti savo paskirties refleksiją;

7.5. skleisti gerosios praktikos pavyzdžius bendradarbiaujant su kitomis švietimo organizacijomis.

8. Atliekant Centro veiklos kokybės įsivertinimą laikomasi objektyvumo, kolegialumo, konfidencialumo principų.

**III SKYRIUS**

**CENTRO** **VEIKLOS KOKYBĖS ĮSIVERTINIMO MODELIS**

9. Centro veiklos kokybės įsivertinimo modelį sudaro:

9.1. sritys susijusios priežastiniais ryšiais: rezultatai, ugdymas(is) ir ugdytinių patirtys, ugdymo(si) aplinkos, lyderystė ir vadyba.;

9.2. temos, sukonkretinančios kiekvieną Centro veiklos vertinimo sritį;

9.3. veiklos rodikliai, atskleidžiantys veiklos sričių ir temų turinį, orientuojantys į siekiamą rezultatą;

9.4. raktiniai žodžiai, lakoniškai apibūdinantys esminius rodikliui priskirtų Centro veiklos aspektų kokybės kriterijus.;

9.2. detalus rodiklio aprašymas. Tai pedagogų bendruomenės susitarimas dėl savo veiklos kokybės vertinimo. Jis naudojamos konkretiems veiklos rodikliams įvertinti. Centras siekia kurti ketvirtojo lygio detalaus rodiklio aprašymus.

10. Duomenys. Duomenys renkami sukurtoms iliustracijoms matuoti. Centras pasirenka duomenų rinkimo metodus (stebėjimas, diskusijų grupė, interviu, anketa ir kt.) šaltinius, pasirengia duomenų rinkimo instrumentus ir renka duomenis.

11. Veiklos privalumai ir trūkumai. Juos Centras išskiria surinkęs, apdorojęs ir išanalizavęs duomenis ir jų pagrindu įvertinęs Centro veiklos rodiklius pagal detalius rodiklių aprašymus.

12. Centro veiklos tobulinimo kryptys ir prioritetai. Jas Centro bendruomenė iškelia remdamasi išskirtais Centro veiklos privalumais ir trūkumais.

**IV SKYRIUS**

**CENTRO** **VEIKLOS KOKYBĖS ĮSIVERTINIMO ORGANIZAVIMAS**

13. Centro veiklos kokybės įsivertinimas vykdomas nuolat. Centro veiklos kokybės įsivertinimo veikloje dalyvauja visi Centro bendruomenės nariai.

14. Centro veiklos kokybės įsivertinimą inicijuoja Centro vadovas.

15. Centro veiklos kokybės įsivertinimo sritis, atlikimo metodiką pasirenka Centro taryba.

16. Direktoriaus įsakymu sudaroma veiklos kokybės įsivertinimo darbo grupė veiklos kokybės įsivertinimui atlikti bei rezultatų panaudojimui.

17. Centro veiklos kokybės įsivertinimas atliekamas pasirinkus vieną iš trijų būdų:

17.1. platusis (arba visuminis) įsivertinimas;

17.2. teminis įsivertinimas;

17.3. iškilusios Centre problemos analizė.

18. Centro veiklos kokybės įsivertinimas vykdomas šiais etapais:

18.1. pasirengimas įsivertinti. Pasirengimo metu suburiama veiklos kokybės įsivertinimo vykdymo darbo grupė, kuri planuoja, organizuoja ir koordinuoja visą veiklos kokybės įsivertinimo procesą, prireikus organizuojamas pedagogų bendruomenės mokymas apie veiklos kokybės įsivertinimo modelio taikymą.

18.2. įsivertinimo plano rengimas. Šiuo metu veiklos kokybės įsivertinimo grupės vadovas kartu su bendruomene planuoja, kaip organizuoti įsivertinimo procesą. Jo metu Centro bendruomenės nariai išsiaiškina įsivertinimo tikslus ir uždavinius, Centro veiklos rodiklių sampratą, rodiklių tarpusavio ryšį;

18.3. įsivertinimo instrumentų parengimas, pasirinkimas Jo metu pasirenkami, parengiami arba pritaikomi įsivertinimo instrumentai (galima naudotis Nacionalinės mokyklų vertinimo agentūros tiesiogine internetine sistema [www.iqesonline.lt](http://www.iqesonline.lt)). Rengiant įsivertinimo instrumentą (-us), nustatomos respondentų grupės, jos instruktuojamos ir motyvuojamos įsivertinimo duomenims teikti. Aptariama, kokie jau esantys mokyklos duomenys bus panaudoti įsivertinimui.

18.4. įsivertinimo atlikimas. Veiklos kokybės įsivertinimo metu darbo grupė planuoja ir atlieka problemos įvertinimo darbus:

18.4.1. inicijuoja ir koordinuoja suformuotos problemos nusakančias veiklas bei Centro bendruomenės narių susitarimą dėl veiksmų vykdymo, apklausai naudoja tiesioginę internetinę sistemą IQES online Lietuva bei kitus įsivertinimo įrankius;

18.4.2. nustato vertinimo objektus, šaltinius, metodus;

18.4.3. organizuoja duomenų rinkimą;

18.4.4. apdoroja ir išanalizuoja surinktus duomenis;

18.4.5. Centro tarybai pateikia duomenų analizės rezultatus išskirdama Centro veiklos privalumus ir trūkumus.

18.5. atsiskaitymas ir informavimas:

18.5.1. Veiklos kokybės įsivertinimo vykdymo grupė ir Centro vadovas atsiskaito Centro bendruomenei apie veiklos kokybės įsivertinimo vykdymo procesą ir rezultatus;

18.5.2. Centro taryba analizuoja veiklos kokybės įsivertinimo rezultatus ir priima sprendimus dėl veiklos tobulinimo.

18.5.3. Veiklos kokybės įsivertinimo rezultatai naudojami sudarant strateginį Centro planą ir metinį Centro veiklos planą, siejami su pedagogų veiklos vertinimu.

**V. LAUKIAMI REZULTATAI**

19. Pedagogai gerai informuoti apie realią visų ugdymo sričių būklę.

20. Sustiprėjusi visų bendruomenės narių atsakomybė už Centro veiklą.

21. Įsivertinant veiklą užtikrinamas profesionalumas ir ugdymo kokybė.

22. Darbuotojai turi galimybes priimti sprendimus ir dalyvauti planuojant įstaigos veiklą.

**VI. SKYRIUS**

**BAIGIAMOSIOS NUOSTATOS**

23. Veiklos kokybės įsivertinimo metu gauti konkretūs duomenys yra konfidenciali Centro informacija. Centras savo nuožiūra gali duomenis teikti kitiems asmenims ar institucijoms.

24. Veiklos kokybės įsivertinimo apibendrinti rezultatai ir tobulinimo kryptys skelbiami Centro internetinėje svetainėje [www.zeimelioddcazuoliukas.lt](http://www.zeimelioddcazuoliukas.lt).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_